กระทรวงการคลัง เสนอ ครม.พิจารณามาตรการเศรษฐกิจบรรเทาผลกระทบจากไวรัสโคโรนา และมาตรการกระตุ้นการท่องเที่ยว
กระทรวงการคลัง เสนอ ครม.พิจารณามาตรการเศรษฐกิจบรรเทาผลกระทบจากไวรัสโคโรนา และมาตรการกระตุ้นการท่องเที่ยว การประชุมคณะรัฐมนตรีวันนี้ 4 กุมภาพันธ์ 2563 จับตาการติดตามสถานการณ์ควบคุมการแพร่ระบาดของไวรัสโคโรนา และการไปรับคนไทยกลับจากเมืองอู่ฮั่น ประเทศจีน รวมถึงมาตรการบรรเทาผลกระทบจากไวรัสโคโรนา โดยกระทรวงการคลังจะเสนอมาตรการกระตุ้นเศรษฐกิจ ประกอบด้วย มาตรการขยายการยื่นแบบชำระภาษีเงินได้บุคคลธรรมดาของปี 2562 จากเดิมที่ต้องยื่นแบบและชำระภาษีภายใน 1 มกราคม - 31 มีนาคม  2563 นี้ ออกไปอีก 3 เดือน ถึงวันที่ 30 มิถุนายน 2563 และมาตรการกระตุ้นเศรษฐกิจการท่องเที่ยว หลังนักท่องเที่ยวต่างชาติทั้งจีนและประเทศต่างๆ ลดลง โดยเสนอมาตรการให้บริษัทห้างร้านถ้ามีการจัดประชุมสัมนาพนักงานในพื้นที่ในต่างจังหวัด ให้นำค่าใช่จ่ายมาหักลดหย่อนภาษีได้ 2 เท่า และมาตรการให้ผู้ประกอบการท่องเที่ยว โรงแรม ที่พัก หรือสถานท่องเที่ยวต่างๆ หากมีการปรับปรุงสถานที่ให้ดีขึ้น ก็สามารถนำค่าใช้จ่ายมาลดหย่อนภาษีได้ถึง 1.5 เท่า และรัฐบาลจะมีสินเชื่อดอกเบี้ยต่ำจากธนาคารของรัฐกู้เพื่อปรับปรุงเพิ่มเติมด้วย โดยมีผลถึงวันที่ 31 ธันวาคม 2563ด้านกระทรวงพาณิชย์ เสนอการกำหนดให้หน้ากากอนามัย รวมทั้งวัตถุดิบที่ใช้ในการผลิตและเจลล้างมือที่มีส่วนผสมของแอลกอฮอล์ เป็นสินค้าควบคุมราคา รวมถึงจะเสนอ แนวทางปฏิบัติในการเจรจาและการทำสัญญาซื้อขายข้าวแบบรัฐต่อรัฐ